ለኮሮና ቫይረስ መከላከያ ከ57 ሚሊዮን ብር በላይ ድጋፍ ተገኘ አዲስ አበባ
 (ኢዜአ)፡- በኢትዮጵያ ኮቪድ- 19ን ለመከላከል እየተደረገ ባለው የገንዘብ ማሰባሰብ በትናንቱ ዕለት ብቻ ከ57 ሚሊዮን ብር በላይ ድጋፍ ተገኘ።  ድጋፉን ያደረጉት 12 የተለያዩ ድርጅቶች፣ ኩባንያዎችና ባንኮች በሰላም ሚኒስቴር ተገኝተው ለኮቪድ-19 ብሔራዊ የድጋፍ አሰባሳቢ ኮሚቴ አስረክበዋል።  ድጋፍ ካደረጉት መካከል ፌዴራል ቤቶች ኮርፖሬሽን 10 ሚሊዮን ብር ሲሰጥ ዳሸን ባንክ 10 ሚሊዮን ብር፣ ኦሮሚያ ኢንተርናሽናል ባንክ 5 ሚሊዮን እንዲሁም አዋሽ ኢንሹራንስ ኩባንያ 3 ሚሊዮን ብር የገንዘብ ድጋፍ አድርገዋል።  ከእነዚህ በተጨማሪ ዓባይ ባንክ 3 ሚሊዮን፣ ደቡብ ግሎባል ባንክ 2 ሚሊዮን፣ ሆራ ትሬዲንግ 2 ሚሊዮን፣ ሳንታማሪያ ኮንስትራክሽን 1 ሚሊዮን፣ ትራኮን ትሬዲንግ 1 ሚሊዮን እንዲሁም፣ ቤተልሔም አካዳሚ 50 ሺ ብርና እየሩሳሌም መታሰቢያ ድርጅት 200 ሺ ብር ድጋፍ አድርገዋል።  ሳንታማሪያ ኮንስትራክሽን ከሰጠው የገንዘብ ድጋፍ በተጨማሪ በቃሊቲ አካባቢ ባለአምስት ወለል ሕንጻውን ለታማሚዎች ማቆያ እንዲሆን ፈቅዷል።  የቤተልሔም አካዳሚ ባለቤትም ከ15 ክፍል በላይ መኖሪያ ቤታቸውን ለዚሁ አገልግሎት እንዲውል ፈቅደዋል።  አዲስ ዘመን መጋቢት 23/2012